钦定古今图书集成/明伦汇编/人事典/第007卷 > 《图书编》： > 《人身同天地叙》
## 钦定古今图书集成/明伦汇编/人事典/第007卷 > 《图书编》： > 《人身同天地叙》

“七尺之躯，何可与天地论小大？百年之身，何可与天
地论修短？”况此身特躯壳耳，于此身之骨骸、脏腑、经
络、血脉，纵能精究而深研之，不过医之小道也，何必
一一准诸天地哉？吁！此皆自小其身者也。惟自小其
身，故经营七尺之内，与蝼蚁同嗜欲；醉梦百年之间，
与蜉蝣共旦暮。可哀孰甚也！不知天地非大，人身非
小也，万古非长，百年非短也，所以上下同流者，自有
在也。盖阴阳五行，在天地人一也。观一岁十二月，一
日十二时，人身之呼吸，与天地通者，果何物乎？《孟子》
谓“夭寿不贰，修身以俟之”，所以立命也。自此身之外，
更何命可立？何心性可存而养也？彼世之愚不肖者
无论巳，间有贤哲之士，计其生平，虑非不周，知非不
溥，言非不详，行非不锐，日夕殚精耗神，游魂梦景，独
于此身漫不加之意焉。其于本末内外，轻重缓急，且
莫之辨，又安望其赞化育、参天地，浩然塞两间，炯然
照百代哉？试览此编，人身与天地相同，果强合之，抑
亦造化自然也。惩七年之病者，必求三年之艾，当毋
忽于此云。